**DĖL PRITARIMO PASIRAŠYTI BENDRADARBIAVIMO SUTARTĮ, KURIANT REGIONINĮ GAMTOS MOKSLŲ, TECHNOLOGIJŲ, INŽINERIJOS, MATEMATIKOS TYRIMŲ IR EKSPERIMENTINĖS VEIKLOS ATVIROS PRIEIGOS CENTRĄ PANEVĖŽIO APSKRITIES TERITORIJOJE**

2018 m. rugsėjo 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 25 punktu, 4 dalimi ir 20 straipsnio 2 dalies 12 punktu, Rokiškio rajono savivaldybės sutarčių, susitarimų sudarymo ir pasirašymo tvarkos aprašu, patvirtintu Rokiškio rajono savivaldybės tarybos 2014 m. sausio 31 d. sprendimu Nr. TS-9 „Dėl Rokiškio rajono savivaldybės sutarčių, susitarimų sudarymo ir pasirašymo tvarkos aprašo patvirtinimo“, Rokiškio rajono savivaldybės taryba n u s p r e n d ž i a:

1. Pritarti bendradarbiavimo sutarties, kuriant regioninį gamtos mokslų, technologijų, inžinerijos, matematikos tyrimų ir eksperimentinės veiklos atviros prieigos centrą Panevėžio apskrities teritorijoje, pasirašymui.

2. Įgalioti Rokiškio rajono savivaldybės merą Antaną Vagonį pasirašyti sprendimo 1 punkte nurodytą bendradarbiavimo sutartį.

3. Pavesti Rokiškio rajono savivaldybės administracijai vykdyti bendradarbiavimo sutarties, kuriant regioninį gamtos mokslų, technologijų, inžinerijos, matematikos tyrimų ir eksperimentinės veiklos atviros prieigos centrą Panevėžio apskrities teritorijoje, įsipareigojimus ir atlikti visus kitus veiksmus, susijusius su bendradarbiavimo sutarties įgyvendinimu.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Rita Elmonienė

Rokiškio rajono savivaldybės tarybai

**SPRENDIMO PROJEKTO „DĖL PRITARIMO PASIRAŠYTI BENDRADARBIAVIMO SUTARTĮ, KURIANT REGIONINĮ GAMTOS MOKSLŲ, TECHNOLOGIJŲ, INŽINERIJOS, MATEMATIKOS TYRIMŲ IR EKSPERIMENTINĖS VEIKLOS ATVIROS PRIEIGOS CENTRĄ PANEVĖŽIO APSKRITIES TERITORIJOJE“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – pritarti bendradarbiavimo sutarties pasirašymui; įgalioti savivaldybės merą pasirašyti sutartį; pavesti savivaldybės administracijai vykdyti bendradarbiavimo sutarties įsipareigojimus ir atlikti visus kitus veiksmus susijusius su jos įgyvendinimu.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Rokiškio rajono savivaldybės sutarčių, susitarimų sudarymo ir pasirašymo tvarkos aprašas, patvirtintas Rokiškio rajono savivaldybės tarybos 2014 m. sausio 31 d. sprendimu Nr. TS-9.

**Sprendimo projekto esmė.**

Bendradarbiavimo sutarties objektas **–** partneriai (Panevėžio miesto savivaldybė, Panevėžio švietimo centras, Kauno technologijos universitetas, **Panevėžio kolegija,** Panevėžio rajono savivaldybė, Pasvalio rajono savivaldybė, Kupiškio rajono savivaldybė, Biržų rajono savivaldybė, Rokiškio rajono savivaldybė) susitaria bendradarbiauti ir būti partneriais, t. y. kooperuoti savo materialinius ir žmogiškuosius išteklius, pastangas, darbą, įgūdžius ir profesines žinias, siekdami sukurti mokiniams pritaikytą gamtos mokslų, technologijų, inžinerijos ir matematikos tyrimų ir eksperimentinės veiklos (STEAM *–* angl. *Science, Technnology, Engineering, Art (creative activities), Mathematics*) (toliau – STEAM) regioninį atviros prieigos centrą (toliau – Centras) Panevėžio apskrities teritorijoje.

**Rokiškio rajono savivaldybė įsipareigoja** (bendradarbiavimo sutartyje reglamentuota):

 1. užtikrinti Apraše nustatytų Centro tikslų, uždavinių ir veiklų, numatytų 1 priede, įgyvendinimą;

2. įtraukti į veiklas vidutiniškai 10 proc. Rokiškio rajono savivaldybės teritorijos mokinių, užtikrinant jiems ne mažiau kaip 10 val. ugdymosi laiko Centre per metus;

 3. bendradarbiauti viešinant Centro veiklą ir organizuojant jos rėmimo akcijas, padėti Centrui rengti viešus renginius mokiniams ir visuomenei;

 4. užtikrinti savo įsipareigojimų vykdymą ne trumpiau kaip iki 2025 metų;

5. remti Centro veiklą, sudarydama galimybę centrui teikti neformaliojo vaikų švietimo (toliau – NVŠ) projektus NVŠ lėšoms gauti pagal Lietuvos Respublikos švietimo ir mokslo ministro įsakymu patvirtintą Neformaliojo vaikų švietimo lėšų skyrimo ir panaudojimo tvarkos aprašą ir Rokiškio rajono savivaldybės tarybos sprendimu patvirtintą Rokiškio rajono savivaldybės neformaliojo vaikų švietimo lėšų skyrimo ir panaudojimo tvarkos aprašą;

6. užtikrinti savo teritorijoje gyvenančių mokinių ir mokytojų pavėžėjimo paslaugą iki Centro;

7. skirti atstovą (kontaktinį asmenį), su kuriuo bus derinami visi reikalingi dokumentai ir teikiama informacija, ataskaitos.

Bendradarbiavimo sutarties, kuriant regioninį gamtos mokslų, technologijų, inžinerijos, matematikos tyrimų ir eksperimentinės veiklos atviros prieigos centrą Panevėžio apskrities teritorijoje, projektą (pridedamas) parengė Panevėžio miesto savivaldybės administracijos darbuotojai.

**Galimos pasekmės, priėmus siūlomą tarybos sprendimo projektą:**

**teigiamos** – jau mokykloje skatinti inovacijų kultūrą, ugdyti mokinių kūrybiškumą, iniciatyvumą ir verslumą, kompetencijas STEAM srityse;

 **neigiamos** – nenumatyta.

**Kokia sprendimo nauda Rokiškio rajono gyventojams.**

Rokiškio rajono savivaldybės mokyklų mokiniams bus sudarytos sąlygos gilinti žinias, atlikti tyrimus, vykdyti eksperimentus pagal formaliojo ir neformaliojo ugdymo programas; bus vykdoma mokinių ugdymo karjerai veikla; savivaldybės mokyklų mokytojams bus sudarytos sąlygos tobulinti kvalifikaciją bei atlikti kitas veiklas STEAM tematika.

**Finansavimo šaltiniai ir lėšų poreikis**.

Savivaldybės lėšų reikės mokinių ir mokytojų pavėžėjimui į Panevėžį.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

 Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vedėjo pavaduotoja Rita Elmonienė